ועדת הכנסת, כנסת 23, פרוטוקול מספר 44, 2020-08-10 11:15

איתן גינזבורג: בוקר טוב, חברי הכנסת, אני מתכבד לפתוח את ישיבתה של ועדת הכנסת.

איתן גינזבורג: היום יום שני, כ' באב התש"ף, 10 באוגוסט 2020.

איתן גינזבורג: אני אודה לכל העוזרות והעוזרים אם הם ישבו בבקשה, לתפוס מקום ולא לדבר.

איתן גינזבורג: עומדים בפנינו מספר סעיפים על סדר-היום.

חמד עמאר: לפני שנתחיל, שוב אותו דבר – ב-09:30 אנחנו מקבלים סדר-יום.

חמד עמאר: לא יכול להיות מצב כזה.

חמד עמאר: אלה דברים ידועים מראש.

איתן גינזבורג: לא אדוני, קיבלתי את זה אתמול בלילה מהממשלה.

איתן גינזבורג: אם תסתכל על סעיף ב', אלה תקנות שהגיעו אתמול בלילה מהממשלה במסגרת חוק הסמכויות.

חמד עמאר: אז אתה יכול להתחיל בשעה 12:30 או 13:00.

חמד עמאר: יש לנו ועדות אחרות, יש לנו תוכניות אחרות.

חמד עמאר: אנחנו מגיעים לוועדה, רוצים להיות שותפים אתך בהחלטות.

חמד עמאר: לפחות תן לנו את הזמן.

איתן גינזבורג: חבר הכנסת עמאר, אתמול בלילה הממשלה העבירה לנו תקנות שגובשו בעקבות קבינט הקורונה, שהכנסת צריכה לדון בהן בתוך 24 שעות על פי חוק הקורונה, ועל כן אנחנו נדרשים לדון בהן היום.

איתן גינזבורג: מכיוון שמדובר בתקנות – תיכף היועץ המשפטי של ועדת החוקה יסביר – שעוסקות במספר ועדות, עלינו להכריע לאיזו ועדה התקנות האלה ילכו.

חמד עמאר: אין לי בעיה עם זה, אבל הזמנים.

איתן גינזבורג: ולכן נדרשנו לקיים את הישיבה מעכשיו לעכשיו.

איתן גינזבורג: לא תכננתי לקיים ישיבה היום, אבל מכיוון שהגיעה הממשלה עם התקנות האלה, נאלצתי, וניסיתי לעשות את זה מוקדם ככל האפשר.

חמד עמאר: בטוח שלא יתחילו בדיונים היום בוועדות.

חמד עמאר: בטוח שלא יתחילו היום בוועדות.

איתן גינזבורג: זו תהיה החלטה של הוועדה עצמה מכיוון שיש להם 24 שעות לאשר או לא את התקנות.

איתן גינזבורג: יש להם בחוק 24 שעות לפני שזה נכנס לתוקף.

איתן גינזבורג: אז הן יחליטו, אבל כדי - - -

חמד עמאר: אם היינו מתחילים ב-12:30, היה מפריע לנו?

איתן גינזבורג: מה זאת אומרת?

איתן גינזבורג: לא הבנתי.

חמד עמאר: אם היינו מתחילים את הישיבה ב-12:30, כי תכננו ישיבות אחרות - - -

איתן גינזבורג: גם לי יש ישיבות אחרות, אדוני.

איתן גינזבורג: יש לי הצעת חוק שעולה בוועדה אחרת, שלי, הצעה שאני מגיש אותה.

איתן גינזבורג: מה לעשות?

איתן גינזבורג: אני יצאתי עכשיו מחוץ וביטחון.

חמד עמאר: אבל אתה ידעת על הצעת החוק שלך זמן רב לפני, שהיא מגיעה היום.

חמד עמאר: אנחנו פשוט רוצים שסדר-היום יהיה אצלנו יותר זמן, שאנחנו נדע ושיהיה לנו זמן לתכנן אותו ולהגיע לוועדה.

איתן גינזבורג: מאה אחוז, אני לוקח את זה לתשומת לבי.

איתן גינזבורג: על סדר-היום: בקשת יושב-ראש ועדת החוקה, חוק ומשפט למיזוג הצעות חוק והקדמת דיון בהצעת החוק הממוזגת.

איתן גינזבורג: הצעת חוק קיום דיונים באמצעים טכנולוגיים (הוראת שעה – נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים); והצעת חוק ניהול דיוני ועדות השחרורים והוועדה לעיון בעונש (הוראת שעה – נגיף הקורונה החדש).

איתן גינזבורג: אני מבקש מעורך הדין בליי לפרט.

גור בליי: אני אדבר קודם כל לגבי המיזוג.

גור בליי: ועדת החוקה דנה בשבועות האחרונים בהצעת חוק שמאפשרת בתקופת הקורונה לקיים דיונים באמצעים טכנולוגיים – VC, "זום" או דברים כאלה – לעצורים, אסירים וכלואים.

גור בליי: ההסדר שמוצע למזג אותו, זה עם הצעת חוק ממשלתית נפרדת שעושה אותו דבר, רק לגבי ועדות שחרורים.

גור בליי: הן הובאו בנפרד מכל מיני סיבות פנים ממשלתיות, אבל בסופו של דבר עשו סדר ורוצים לאחד את הכול ביחד כדי שיהיה הסדר כולל שיעסוק בזה.

גור בליי: זו הסיבה שנדרש המיזוג.

גור בליי: הסיבה לבקשה להקדמת הדיון היא שעד שהחוק הזה עובר כל הזמן נעשו דברים זמניים, וההסדר הזמני שמאפשר את ההיוועדות החזותית נכון לעכשיו פוקע ב-15 באוגוסט, זו השבת הקרובה.

גור בליי: לכן הצעת החוק הממוזגת צריכה לעלות לדיון במליאה בהקדם כדי שהמליאה תוכל להכריע בעניין הזה, וזו הבקשה להקדמת הדיון.

אוסאמה סעדי: איפה עומד העניין?

אוסאמה סעדי: אני הייתי בדיון הראשון על הדיונים בבתי המשפט.

אוסאמה סעדי: מה עם הדיונים בוועדת השחרורים?

גור בליי: זה מוזג פנימה, זה בדיוק מה שעומד בפני – גם ועדות השחרורים מוזג לתוך אותו הסדר.

גור בליי: לכן בפני הוועדה יש בקשה של יו"ר ועדת החוקה גם להקדמת הדיון לפטור מהנחה, וגם למזג את שתי ההצעות.

אוסאמה סעדי: עוד לא התקיים דיון בכלל.

אוסאמה סעדי: לא היה דיון בוועדת השחרורים.

גור בליי: דיברו על זה גם.

גור בליי: דיברו והקריאו את זה, והכול נכנס פנימה.

אסף פרידמן: בישיבה האחרונה.

גור בליי: לא בנפרד, זה נכנס כחלק מההסדר הכולל שנכנס בהצעת החוק הזאת ביחד.

איתן גינזבורג: זה הוקרא תוך כדי דיוני הוועדה ב"זום"?

איתן גינזבורג: הצעת החוק לדיוני ועדת השחרורים הוקראה תוך כדי הדיונים על הצעת חוק - - -

גור בליי: כן, כן, כן.

גור בליי: זה שולב בתוך הצעת החוק הזאת, ולכן מתבקש המיזוג שלהן.

גור בליי: ועדת החוקה מיזגה אותן ומתבקש אישור ועדת הכנסת למיזוג.

גור בליי: הדברים האלה שולבו ביחד במהלך דיוני הוועדה.

איתן גינזבורג: אני חושב שמה שאוסאמה שואל, מתי עלתה הצעת החוק השנייה?

איתן גינזבורג: זו השאלה של אוסאמה.

גור בליי: במהלך הדיונים בהצעת החוק להיוועדות חזותית של עצורים ואסירים דנו גם בהיבטים של ועדות השחרורים בוועדה, וזה גם הוקרא בוועדה, ולכן מתבקש האישור למיזוג שלהן.

גור בליי: זה נדון.

גור בליי: מי שליוו את זה הן אפרת ונועה מהצוות שלי, אבל הם בהחלט דנו והקריאו את הדברים האלה, והם שולבו פנימה לתוך הצעת החוק.

אוסאמה סעדי: באיזה שלב זה עומד?

גור בליי: זה אושר בוועדה בכפוף לאישור המיזוג בוועדת הכנסת.

אוסאמה סעדי: ההצעה הראשונה אושרה בוועדה.

גור בליי: שתיהן.

אסף פרידמן: לא, שתיהן.

אסף פרידמן: בישיבה האחרונה מיזגנו.

אסף פרידמן: אתה לא היית, באת קצת יותר מאוחר.

אוסאמה סעדי: אבל הגשנו הסתייגויות על זה.

גור בליי: יש הסתייגות.

גור בליי: יש פה הסתייגויות שלכם, נכון, שעלו במליאה.

איתן גינזבורג: גם על ועדות השחרורים יש הסתייגויות?

אוסאמה סעדי: לא.

גור בליי: לדעתי רק על - - -

איתן גינזבורג: אני חושב שמה שאוסאמה רוצה לדעת, מתי בסדר-היום הניחו את הצעת החוק על ניהול דיוני ועדת השחרורים וקראו לחברי הוועדה.

אוסאמה סעדי: אדוני היושב-ראש, אני זוכר שהשתתפתי באותה ישיבה לילית אחרי המליאה, שהגשתי את ההסתייגויות על הצעת החוק הראשונה, של הדיונים בבתי משפט.

אוסאמה סעדי: למחרת באנו והצבענו.

אוסאמה סעדי: אבל אני לא זוכר שאנחנו דנו בוועדת שחרורים, ואני חושב שיש הבדל מוועדות שחרורים.

אוסאמה סעדי: העמדה העקרונית שלנו היא שאנחנו מתנגדים לכל ההסדר הזה של הדיונים ב-VC, אבל בוועדות שחרורים, קל וחומר, כל הדיונים נערכים, אדוני היושב-ראש וחבריי חברי הכנסת, בתוך המתקנים של בתי הכלא.

אוסאמה סעדי: אפילו לא מוציאים את האסירים – כי אלה כבר לא עצורים, הם אסירים.

אוסאמה סעדי: אני יודע, ואני הופעתי כשהייתי עורך דין בחלק מהוועדות האלה.

אוסאמה סעדי: למה לעשות את זה ב-VC?

איתן גינזבורג: גור, השאלה היא האם המיזוג הזה נדרש?

גור בליי: כן, כן, הוא נדרש.

איתן גינזבורג: הוא פג תוקף ביום שבת הקרוב?

אוסאמה סעדי: ועדת שחרורים?

גור בליי: כל ההסדר לדעתי פוקע בשבת הקרובה, אני צריך לבדוק את זה.

איתן גינזבורג: גם ההסדר של חוק דיוני שחרורים?

איתן גינזבורג: כי זו הצעת חוק ממשלתית אחרת, שונה.

איתן גינזבורג: אסף, אולי אתה יודע לענות על זה?

אוסאמה סעדי: אנחנו לא הגשנו הסתייגויות על החוק השני, אסף.

אוסאמה סעדי: אני לא הגשתי הסתייגויות על ועדות השחרורים.

אוסאמה סעדי: אני לא זוכר שהיה דיון ואמרו שאפשר להגיש הסתייגויות.

אסף פרידמן: היה.

גור בליי: זה היה חלק מהדיון האחרון שהצביעו.

איתן גינזבורג: גור, מה שאתה אומר – הוועדה דנה בחוק ה-VC, ואתה אומר שתוך כדי ה-VC הביאו הצעת חוק אחרת שמיזגו אותה, שאף אחד לא ידע על קיומה.

איתן גינזבורג: זה מה שאתה אומר.

אסף פרידמן: לא, לא, לא.

אסף פרידמן: זו הישיבה האחרונה.

איתן גינזבורג: היה זימון לדיון בהצעת החוק הממשלתית של ועדת השחרורים.

אסף פרידמן: כן, אנחנו הוספנו את זה לסדר-היום.

איתן גינזבורג: תוך כדי הדיון הוספתם?

אסף פרידמן: לא, לא, לא.

איתן גינזבורג: מבעוד מועד?

איתן גינזבורג: כן?

אוסאמה סעדי: אף פעם לא היה מיזוג בין שתי ההצעות האלה.

אסף פרידמן: היה.

אסף פרידמן: היה.

איתן גינזבורג: אבל הוא אומר ששלחו סדר-יום שהצעת חוק ועדת השחרורים היה בסדר-היום.

איתן גינזבורג: אולי לא הגעת וגם אני לא הגעתי.

אוסאמה סעדי: אבל לא הגשנו הסתייגויות.

אוסאמה סעדי: הגשנו הסתייגויות על החוק הראשון, והצבענו על ההסתייגויות על החוק הראשון.

איתן גינזבורג: כבר הצביעו על ועדת השחרורים?

אוסאמה סעדי: הצבענו.

קריאה: כן, כן.

איתן גינזבורג: על ועדת שחרורים.

אוסאמה סעדי: לא.

איתן גינזבורג: על ועדת שחרורים הצביעו כבר?

אוסאמה סעדי: לא.

אסף פרידמן: כן, ודאי הצבענו.

איתן גינזבורג: אסף, אנחנו לא שומעים אותך.

איתן גינזבורג: הצביעו או לא הצביעו?

אסף פרידמן: ודאי שהצביעו.

גור בליי: וידאתי את זה שוב עם היועצות המשפטיות מהצוות שלי.

גור בליי: כן, בהחלט, זה נדון בתחילת הדיון.

גור בליי: העלו גם את נעמה פויכטונגר ב"זום" להתייחס לנושא הזה.

גור בליי: זה הוקרא, זה נדון.

גור בליי: כל הדברים האלה היו בפני חברי הוועדה בדיון האחרון.

אוסאמה סעדי: אני אזכיר לכם.

אוסאמה סעדי: הרי כל הנוסח לא היה נוסח נכון, לא היה נוסח מוכן.

אוסאמה סעדי: הנוסח המוכן היה ביום רביעי.

אוסאמה סעדי: לפני שבאנו להצבעה, היועצות המשפטיות הכינו נוסח.

אוסאמה סעדי: אמרתם לנו תגישו הסתייגויות על כל החוק, ואנחנו ננסח את ההצעות.

אוסאמה סעדי: כנראה שעשינו טעות שבכלל הסכמנו להגיש הסתייגויות על נוסח שעוד לא היה מוכן.

איתן גינזבורג: אסף, אנחנו היינו שמחים לקבל בבקשה את הזימון ששלחתם לחברי ועדת חוקה, חוק ומשפט, ביחס להצעת חוק ניהול דיוני ועדות השחרורים והוועדה לעיון בעונש כדי שאנחנו נהיה רגועים.

איתן גינזבורג: כי יש פה שלושה חברי ועדה, אף אחד מהם לא זוכר שהוא זומן או שהתקיים דיון.

איתן גינזבורג: אנחנו לא מפקפקים בעובדה שהתקיים דיון, אנחנו פשוט לא מבינים אם זה היה חלק מתוך הדיון על ה-VC, אם זה היה תוך כדי, אם זה היה בנפרד.

איתן גינזבורג: אנחנו לא מצליחים להבין איפה האירוע הזה קרה פתאום, ולכן אנחנו מבקשים לחכות עם זה.

איתן גינזבורג: בואו נעבור לסעיף הבא: קביעת ועדה לדיון בתקנות סמכויות מיוחדות להתמודדות עם נגיף הקורונה החדש, (הגבלת פעילות).

איתן גינזבורג: גור, בבקשה.

גור בליי: לפי חוק הסמכויות להתמודדות עם נגיף הקורונה החדש (הוראת שעה), כאשר מובאות תקנות לפי החוק, והן עוסקות ביותר מעניין אחד, זאת אומרת, עניין שנופל בתחומן של שתי ועדות לפי ההגדרה בחוק, ועדת הכנסת צריכה להכריע לאיזה ועדה זה הולך.

גור בליי: הוועדה השיורית היא ועדת החוקה, ויש דברים שוועדת חינוך, או ועדת עבודה או ועדת כלכלה.

גור בליי: בתקנות הגבלת פעילות, שקיבלנו אתמול מהממשלה, הרוב המכריע זה במסגרת הדברים שקשורים בסעיפי ההסמכה של ועדת החוקה, אבל יש פסקה אחת קטנה מתוך כל התקנות האלה שמדברת על מסגרות רווחה.

גור בליי: זו ממש שורה אחת מתוך כל החוק הזה.

גור בליי: מסגרות רווחה, לפי סעיף 11 לחוק, הן של ועדת העבודה.

גור בליי: לכן זה הגיע להכרעה של ועדת הכנסת.

גור בליי: דיברתי על זה גם עם היועצת המשפטית של ועדת העבודה והרווחה, וגם עליה מקובל – יש פה רק קטע קטנטן שנוגע לוועדת העבודה, כל השאר הוא לוועדת החוקה, ולכן זה מוסכם גם עלינו וגם על ועדת העבודה שהתקנות יידונו במלואן בוועדת החוקה.

איתן גינזבורג: מישהו רוצה להתייחס ביחס לחוק הסמכויות ולתקנות?

חמד עמאר: זה אומר שכל התקנות יהיו בוועדת החוקה?

גור בליי: התקנות האלה, הקובץ הזה, כן.

איתן גינזבורג: טבעי שיהיה שם.

חמד עמאר: אין שום בעיה.

איתן גינזבורג: מישהו רוצה להתייחס?

איתן גינזבורג: אז בואו נצביע על קביעת ועדה לדיון בתקנות הסמכויות (הגבלת פעילות).

איתן גינזבורג: מי בעד להעביר את התקנות לוועדת החוקה – ירים את ידו.

איתן גינזבורג: בעד – פה אחד

איתן גינזבורג: פה אחד.

איתן גינזבורג: הוועדה שתדון בתקנות היא ועדת חוקה חוק ומשפט.

איתן גינזבורג: יש תשובה?

אוסאמה סעדי: יש את האתר של חברי ועדת החוקה.

אוסאמה סעדי: ביום שלישי שלחו לנו: הישיבה בנושא הצעת חוק ה-VC תתחדש עשר דקות לאחר הסיום להנמקת ההסתייגויות להצעת החוק.

איתן גינזבורג: אני שואל מתי ועדת שחרורים עלתה.

איתן גינזבורג: מתי עלה ועדות השחרורים?

אוסאמה סעדי: אני לא ראיתי ועדת שחרורים.

אוסאמה סעדי: בכל ההסתייגויות שהגשנו לא הייתה שום התייחסות לעניין של ועדת השחרורים.

אוסאמה סעדי: אתה זוכר את זה.

אוסאמה סעדי: גם יש הבדל – כל הדיון היה שמוציאים עצורים, מוציאים אסירים.

איתן גינזבורג: גור, יש לכם תשובה לגבי הדבר הזה?

אוסאמה סעדי: גור, אני שואל.

אוסאמה סעדי: כל הדיון של ה-VCבבתי משפט, שיש צורך להוציא עצורים מבתי המעצר, להביא אותם לבית משפט, ועדות שחרורים – זה הכול בתוך כותלי בית הכלא.

אוסאמה סעדי: יש הבדל מהותי.

גור בליי: נועה שטיפלה בזה אולי תסביר בכמה מילים.

נועה ברודסקי לוי: דנו בזה בדיון ב-4 באוגוסט, ביום שלישי שעבר, וגם דנו בזה בחוק להארכת תקנות שעת חירום, גם הוספנו את זה בזמנו.

נועה ברודסקי לוי: קודם כל, הם טענו שיש צורך כי יש אולמות שעדיין לא אישרו לקיים בהם דיונים לפי הוראות משרד הבריאות בגלל הצפיפות בהם, ולכן הם טענו שהם צריכים.

נועה ברודסקי לוי: בכל מקרה, קבענו הוראה שאומרת שאם - - -

איתן גינזבורג: לא, סליחה רגע, אני לא רוצה שתיכנסי לתוכן החוק, זה פחות חשוב לוועדת הכנסת.

איתן גינזבורג: לנו חשוב לדעת אם הדיון הזה בחוק ועדות שחרורים נדון בפני עצמו ולא במסגרת החוק הגדול של ה-VC, כי ככה מחוקקים חוקים.

איתן גינזבורג: אם רוצים מתישהו למזג בין שני החוקים, לאחד בין שני חוקים, זה בסדר - -

נועה ברודסקי לוי: דנו בזה ביחד.

איתן גינזבורג: - - אבל אם דנים ביחד, צריך להודיע שהולכים לדון בזה ביחד.

איתן גינזבורג: ואיך אפשר לדון ביחד כשלא ממזגים את זה?

נועה ברודסקי לוי: בתחילת הדיון ב-4 באוגוסט, ביום שלישי שעבר, הצביעו על המיזוג ודנו בוועדת השחרורים.

נועה ברודסקי לוי: האם זה הופיע גם בנוסח לדיון בשבוע לפניו?

נועה ברודסקי לוי: זה כבר אז הופיע בנוסח לדיון, ועדות השחרורים ולא הגענו לזה.

אוסאמה סעדי: אני זוכר שביום שלישי כשדנו והגשנו את ההסתייגויות, והגשתי את ההסתייגויות, לא היה לנו חוק.

נועה ברודסקי לוי: לא, זה הופיע.

נועה ברודסקי לוי: זה הופיע בנוסח לדיון.

אוסאמה סעדי: עובדה שלא הגשנו אף הסתייגות על החוק הזה.

נועה ברודסקי לוי: אבל זה הופיע בנוסח לדיון לחלוטין, ודנו בזה.

נועה ברודסקי לוי: אסף הזמין את הרפרנטים הרלוונטיים לנושא הזה.

איתן גינזבורג: נוסח הדיון של מה?

איתן גינזבורג: בנוסח הדיון של ה-VC?

נועה ברודסקי לוי: בנוסח של ה-VC.

איתן גינזבורג: איך אפשר לכרוך חוק שאף אחד לא יודע עליו, שהוא חוק נפרד, בתוך חוק – אני לא מצליח להבין את המנגנון.

איתן גינזבורג: איך לוקחים שני חוקים נפרדים, דנים ביחד, בלי שאף אחד יודע על זה?

איתן גינזבורג: זה הדיון.

איתן גינזבורג: עכשיו אתם מבקשים למזג אותו, אבל לא יכול להיות שהדיון למיזוג ייעשה אחרי שכבר דנתם ביחד.

איתן גינזבורג: איך זה נעשה?

נועה ברודסקי לוי: הצביעו על המיזוג לפני, אבל כן דנו בזה אחרי הדיון - - -

אוסאמה סעדי: המיזוג אחרי שכבר הגשנו הסתייגויות ומצביעים בקריאה שנייה ושלישית, עכשיו המיזוג?

נועה ברודסקי לוי: לא, המיזוג היה לפני.

נועה ברודסקי לוי: המיזוג היה ביום שלישי בבוקר.

אוסאמה סעדי: לא, בוועדת הכנסת.

אוסאמה סעדי: פה, בוועדת הכנסת.

נועה ברודסקי לוי: ההצבעה הייתה ביום רביעי בבוקר על החוק עצמו, המיזוג היה ביום שלישי בבוקר.

נועה ברודסקי לוי: יכול להיות שזה לא הופיע בזימון לדיון.

נועה ברודסקי לוי: זה כן הופיע בנוסח לדיון, וגם בנוסח שהיה בשבוע לפני, ופשוט לא הגענו - - -

אוסאמה סעדי: לא היה לנו נוסח.

אוסאמה סעדי: את זוכרת שלא היה לנו נוסח?

נועה ברודסקי לוי: בנוסח לדיון זה כבר היה.

אוסאמה סעדי: אמרתם שתעשו נוסח, וקיבלנו את זה ביום רביעי בבוקר.

נועה ברודסקי לוי: עשינו עוד נוסח עם תיקונים להצבעה ביום רביעי, אבל ביום שלישי זה הופיע בנוסח הדיון.

נועה ברודסקי לוי: הקראנו את זה, דנו בזה, העלינו את הרפרנטים הרלוונטיים ממשרד המשפטים.

נועה ברודסקי לוי: זה הופיע אפילו בנוסח שבוע לפני, ועדת השחרורים, ולא הספקנו להגיע לזה.

אוסאמה סעדי: אז מתי היה דיון על זה?

נועה ברודסקי לוי: ביום שלישי ה-4 באוגוסט דנו בזה, ואני אומרת שעוד בשבוע לפניו, בדיון שהיה בשבוע לפניו, בסוף יולי, זה הופיע כבר בנוסח ופשוט לא הספקנו להגיע לזה.

אוסאמה סעדי: איפה סדר-היום?

איתן גינזבורג: לא יכול להיות שבמסגרת חוק ה-VC פתאום יביאו הצעת חוק ממשלתית אחרת, ידונו בה במסגרת דיוני ה-VC, יבקשו למזג, ואנחנו בדיעבד נמזג את זה.

נועה ברודסקי לוי: הדיון בהצעת החוק הזאת נידון עוד חודש לפני, כשעשינו תיקון להארכת התוקף של תקנות שעת חירום והוספנו את זה כבר אז.

איתן גינזבורג: מה זה הוספנו את זה כבר אז?

איתן גינזבורג: הוספנו את מה לאן?

נועה ברודסקי לוי: בזמנו היה דיון – כשהוגשה הצעת החוק הזו היה דיון - - -

איתן גינזבורג: איזה הזו?

איתן גינזבורג: אנחנו דנים פה בשתי הצעות חוק.

נועה ברודסקי לוי: סליחה, של קיום הדיונים בוועדות השחרורים.

נועה ברודסקי לוי: כבר אז הייתה בקשה באופן מהיר בגלל פקיעת תוקף של התקש"חים, להוסיף את זה לתקנות שעת החירום.

נועה ברודסקי לוי: החוק להארכת תוקפן של תקנות שעת חירום שעשינו עוד קודם, וכבר אז הועלה הנושא ונידון בוועדה, נושא ועדת השחרורים, ותוקן קודם כל החוק להארכת תקנות שעת חירום.

נועה ברודסקי לוי: לכן הנושא הזה נידון חודש קודם לכן.

נועה ברודסקי לוי: אחר כך הנושא עלה שוב בדיון הזה.

נועה ברודסקי לוי: אני מבינה שזה לא הופיע בזימון לדיון.

נועה ברודסקי לוי: אני כן חייבת להגיד שאלו הוראות שלכאורה היה אפשר לדון בהן גם אם לא היינו עושים מיזוג, זה קשור מאוד בהצעת החוק עצמה.

נועה ברודסקי לוי: כל הנושא של VC, כל ההליכים שקשורים - - -

איתן גינזבורג: איזה הצעות חוק, שחרורים?

נועה ברודסקי לוי: החוק הגדול של ה-VC, הוא עוסק בכל מה - - -

אוסאמה סעדי: אני אומר לך, יש הבדל מהותי ויש שוני מהותי בין דיונים בבית משפט לבין דיונים בוועדות שחרורים.

אוסאמה סעדי: ועדות שחרורים כל הזמן לא היו בבתי משפט, היו בתוך האולמות.

נועה ברודסקי לוי: גם זה לא התקיים כל התקופה וחזר רק לאחרונה כשהכשירו חלק מהאולמות.

אוסאמה סעדי: מה הקושי להביא את האסיר לאולם בתוך המתקן?

איתן גינזבורג: זה דיון שצריך להתקיים בחוקה, לא אצלנו.

איתן גינזבורג: אני פשוט לא מבין את הפרוצדורה.

איתן גינזבורג: לי יש פה פער בפרוצדורה.

נועה ברודסקי לוי: עוד פעם, אני שוב אומרת, היה דיון.

נועה ברודסקי לוי: זה נכון שזה לא הופיע – אני מבינה שזה לא הופיע בזימון, אבל בהחלט זה נידון בדיון, וזה גם היה בדיון שבוע קודם לכן כבר בטקסט עצמו.

נועה ברודסקי לוי: זה הופיע בנוסח לדיון ולא הספקנו להגיע לזה.

איתן גינזבורג: אני לא רוצה – בטח לא נעשה פה משהו מכוון להסתיר משהו כזה מחברי הכנסת, אבל נראה לי שאם יש פה שלושה חברי ועדה – והיינו בסך הכול בחלק – כל אחד בחלק אחר אולי – מדיוני ה-VC ולא זכור לנו שראינו את סיפור השחרורים.

נועה ברודסקי לוי: אז אדוני אולי לא זוכר, אבל דווקא בדיון שניהלת לפני שבועיים זה היה, בדיוק עצרנו לפני שהגענו לוועדות השחרורים כי לא הספקנו.

נועה ברודסקי לוי: זה היה בנוסח.

נועה ברודסקי לוי: זה בדיוק היה בנוסח.

איתן גינזבורג: אני רואה את הנוסח, אבל מהות הדיון הייתה ה-VC.

איתן גינזבורג: מהות הדיון הייתה ה-VC, לא הייתה ועדות השחרורים.

נועה ברודסקי לוי: גם פה מדובר על ה-VC בוועדת שחרורים.

נועה ברודסקי לוי: נכון שזו הייתה הצעת החוק הגדולה, אבל כבר אז זה הופיע בנוסח שצריך לדבר עליו.

נועה ברודסקי לוי: זה כן נידון לחלוטין בדיון ביום שלישי שעבר.

גור בליי: הנושא של ה-VC שחל על העצורים בבתי המעצר ובתי מאסר חל גם על הנושא של ועדות שחרורים עוד לפני חודש כשדיברנו על זה בהארכת תקש"ח, וגם בשבוע שעבר.

גור בליי: זה כל הזמן היה חלק מהדיון.

גור בליי: למעשה, אפשר היה אפילו לא לעשות את זה בדרך של מיזוג, כי הרבה פעמים ועדות במהלך הדיונים שלהן על הצעות חוק מסוימות מוסיפות דברים רלוונטיים.

גור בליי: ועדות השחרורים, בגלל שהוא היה בנוסח לכל אורך הדרך, יכלו גם להוסיף ולהגיד: יש פה פן שלא דיברנו עליו שהוא אותו דבר – זה גם VC, זה גם עצורים או אסירים, בואו נתייחס גם זה.

גור בליי: היה אפשר להכניס את זה באופן - - -

אוסאמה סעדי: אבל עובדה שהממשלה עצמה לא ראתה שזה אותו דבר.

אוסאמה סעדי: הם עשו שתי הצעות.

אוסאמה סעדי: הם עשו שתי הצעות, כי יש הבדל בין שתי ההצעות.

גור בליי: הממשלה הייתה בלחץ, ראינו את זה גם בהיבטים אחרים של קורונה.

גור בליי: הממשלה הייתה בלחץ של זמן מאוד גדול על הרבה מהדברים, והביאה דברים בנפרד.

גור בליי: הם עשו את אותו דבר גם בחוק הסמכויות, הם הביאו בנפרד.

גור בליי: הם אמרו לנו לא הספקנו.

גור בליי: הדבר הזה, זה אפילו לא מלפני שבוע, גם מלפני חודש, כשהייתה הארכת התקש"ח אז, אם אתה זוכר, דחוף-דחוף הביאו את זה.

איתן גינזבורג: חבר הכנסת סעדי, אני כן יכול לומר לך שאני רואה פה שבקובץ שצורף לסדר היום – זה לא הופיע בסדר-היום, אתה צודק, אבל בקובץ שצורף לסדר-היום כתבו שלקראת הדיון הקבוע ב-4 באוגוסט נותרו מספר נושאים לדיון: שאלות פתוחות ביחס לכל מיני דברים ותיקון בעניין ועדת השחרורים כפי שהוצע בהצעת חוק ממשלתית 1335.

איתן גינזבורג: זה הופיע בתוך המסמך.

איתן גינזבורג: אתה צודק, זה לא היה מואר באור זרקורים.

גור בליי: זה כל הזמן היה - - -

אוסאמה סעדי: זה לא רק אור הזרקורים, עובדה שאנחנו לא התייחסנו לזה בהסתייגות, עם כל הכבוד.

איתן גינזבורג: יש עוד אפשרות להגיש הסתייגויות?

אוסאמה סעדי: גם לא היה דיון.

אוסאמה סעדי: אני חושב שיש שוני מהותי בין שני הדברים.

גור בליי: לא, הסתיים הדיון בוועדה.

גור בליי: הדבר הזה נדון במשך פרק זמן לא מבוטל מתוך ישיבת הוועדה.

גור בליי: אם מישהו היה רוצה באותו - - -

איתן גינזבורג: אבל נראה לי נכון וראוי שאם הולכים לדון בשתי הצעות חוק ממשלתיות, גם אם אחת נכנסת בשנייה, ששתיהן יצוינו בסדר-היום.

איתן גינזבורג: נראה לי נכון שאנשים, גם אם הם לא מגיעים ולא נמצאים בכל הליך חקיקה – ובאופן טבעי, חברי הכנסת לא נמצאים לאורך כל הדיונים, כי יש להם עוד מטלות ועוד תוספות – שלפחות ידעו שנדונות שתי הצעות חוק ממשלתיות עם מ' שונה, עם מספר שונה.

איתן גינזבורג: ששתיהן נדונות.

איתן גינזבורג: גם אם הן מאוחדות, גם אם הן ממוזגות, גם אם אחת נדונה תוך כדי השנייה אגב אורחא, אבל חשוב שחברי הכנסת ידעו שזה מה שעומד על סדר-היום.

איתן גינזבורג: זה נראה לי נכון – אסף, גור.

גור בליי: שוב, זה היה בנוסח ובנקודת הדיון כפי שהקראת, אבל אני מסכים אתך.

איתן גינזבורג: לא, בסדר-היום.

יצחק פינדרוס: אדוני היושב-ראש, יכול להיות שהם לא התכוונו לא לשים באור הזרקורים.

יצחק פינדרוס: אם בסוף מבחינה פרקטית אומר חבר הכנסת ואומרים אחרים שהם לא יכלו להכניס הסתייגויות, אני חושב שזה המינימום, שצריך לתת לו אפשרות.

גור בליי: הם יכלו.

גור בליי: הם יכלו.

גור בליי: זה היה בנוסח, אוסאמה, זה היה בנוסח.

יצחק פינדרוס: בסיטואציה הקיימת אף אחד לא אשם.

איתן גינזבורג: הם עשו נוסח מאוחד.

איתן גינזבורג: זה מה שהם עשו.

אוסאמה סעדי: גם בנוסח המאוחד לא היה לנו.

אוסאמה סעדי: אמרו לנו תגישו הסתייגויות - - -

נועה ברודסקי לוי: לא, לא, לא, חבר הכנסת סעדי.

נועה ברודסקי לוי: אתה צודק, אמרנו תעבירו לנו הסתייגויות ושאנחנו נביא את הנוסח הסופי ביום רביעי בבוקר, זה נכון.

נועה ברודסקי לוי: אבל הנוסח של ועדות השחרורים הופיע כבר גם בדיון של יום שלישי, וגם בדיון של יום שלישי לפניו.

אוסאמה סעדי: כשהייתי בדיון לא שמעתי על ועדות שחרורים.

נועה ברודסקי לוי: זה היה בדיון וגם - - -

חמד עמאר: הנושא החשוב כאן הוא שאלו שתי הצעות חוק שונות לגמרי.

חמד עמאר: למזג אותן ביחד – נכון שמדובר בעצירים, אסירים - -

איתן גינזבורג: לא, שתיהן ב-VC.

חמד עמאר: אבל העציר לא מניידים אותו.

חמד עמאר: ועדת שחרורים - - -

איתן גינזבורג: לא, שניהם VC.

חמד עמאר: העציר, לא מניידים אותו.

חמד עמאר: העציר נמצא בתוך בית הסוהר, הוועדה מגיעה אליו.

חמד עמאר: אין ניוד.

חמד עמאר: שם אנחנו אפשרנו לאפשר את זה בגלל הניוד.

איתן גינזבורג: אבל זה דבר שנדון בוועדת חוקה.

איתן גינזבורג: אנחנו לא צריכים לדון בגוף החוק.

חמד עמאר: אני לא יודע אם בגוף החוק, אני דן בגוף המיזוג, אם יש קשר בין ההצעה הזאת להצעה השנייה.

איתן גינזבורג: ועדת החוקה מיזגה את זה.

חמד עמאר: אני לא רואה מקום למזג את שתיהן ביחד.

איתן גינזבורג: ועדת החוקה הצביעה על המיזוג.

איתן גינזבורג: חברי ועדת החוקה שהיו בדיון.

חמד עמאר: בסדר, הם דנו שם, אני לא רואה קשר בין שתיהן.

חמד עמאר: אני גם מכיר את הנושא, גם אני עורך דין במקצועי.

חמד עמאר: ועדת שחרורים מתקיימת בתוך בית הסוהר, לא מתקיימת בבית המשפט, הם לא יוצאים מבית הסוהר.

חמד עמאר: את אותו אסיר מביאים לוועדה, הוועדה מגיעה אליו, הוא לא נוסע לוועדה.

איתן גינזבורג: מה המשמעות של אי מיזוג החוקים, אפשר לדעת?

נועה ברודסקי לוי: צריך להחזיר את זה להצבעה בוועדה, זה היה אמור להיות מונח היום.

גור בליי: צריך להחזיר לדיון בוועדה, כשבסופו של דבר - - -

חמד עמאר: שיהיה משהו משכנע למה.

איתן גינזבורג: רגע, לא שמעתי את התשובה.

גור בליי: אם לא מאשרים את המיזוג – באופן עקרוני, הוועדה הייתה יכולה להכניס את זה לא על דרך של מיזוג.

גור בליי: תיאורטית, מה שיכול לקרות במצב כזה, שהצעת חוק ועדת שחרורים תישאר על שולחן הכנסת, והחלק שהוכנס של ועדת השחרורים פשוט הוכנס כהחלטה של הוועדה, כמו שהיא מחליטה להוסיף סעיפים בחוק.

איתן גינזבורג: אפשר להכניס את זה כנושא חדש.

איתן גינזבורג: עכשיו אני שואל מה המשמעות של אי מיזוג ההצעות?

גור בליי: צריך להחזיר לדיון בוועדה.

איתן גינזבורג: איזה דיון?

גור בליי: אפשר להחזיר את הנושא של ועדות שחרורים לדיון בוועדה, ואחר כך להצביע שוב על המיזוג בהקשר הזה.

גור בליי: העניין הוא שהוועדה דנה באופן מהותי בפרק הזה.

גור בליי: זה היה בנוסח שהיה בפני חברי הכנסת להסתייגות, אז אני לא כל כך רואה בהקשר הזה אם זה חוזר לוועדה - - -

חמד עמאר: אנחנו מבינים מחבר הכנסת סעדי שבכלל לא התקיים דיון.

איתן גינזבורג: לא, לא, לא, היה דיון.

איתן גינזבורג: לא, לא, היה דיון.

איתן גינזבורג: היה דיון.

גור בליי: אפילו היו גורמי ממשלה ב"זום".

גור בליי: זה היה.

איתן גינזבורג: היה דיון.

איתן גינזבורג: כשאני ניהלתי את הישיבה לא הגענו לפרק הזה, אבל הוא היה על סדר-היום, ראיתי את זה עכשיו במסמך.

חמד עמאר: אז למה לא הוצגו ההסתייגויות?

אוסאמה סעדי: מתי זה עלה?

אוסאמה סעדי: אתה אומר שלא הגענו לזה, מתי זה עלה?

איתן גינזבורג: אני אומר שמה שהם עשו – ופה ועדת חוקה טעתה - - -

חמד עמאר: התקיים דיון על החוק הזה?

אוסאמה סעדי: לא הגשתי.

איתן גינזבורג: היה דיון, חמד, זה לא שלא היה דיון.

איתן גינזבורג: מה שלא היה, לא היה דיון מופרד בין שתי הצעות החוק.

איתן גינזבורג: בסדר-היום שנשלח, לא נשלחו שתי הצעות החוק – סעיף1, סעיף 2.

איתן גינזבורג: שלחו את הצעת החוק של ה-VC, אבל במסמך המצורף כתבו שם שנושאים שנשארו פתוחים, וחלק אחד מהם זה ועדת שחרורים.

איתן גינזבורג: זה היה על סדר-היום.

איתן גינזבורג: מי שהיה בדיונים בוועדה ידע את זה.

איתן גינזבורג: אני חושב שהיו צריכים להאיר את זה בזרקור יותר נכון, זה הכול.

אנדרי קוז'ינוב: השאלה היא אם היה דיון מהותי - -

איתן גינזבורג: כן, היה.

אנדרי קוז'ינוב: - - הודעה - - - או שזה - - -

איתן גינזבורג: כן, כן, כן.

איתן גינזבורג: היה דיון, על זה אין שאלה.

גור בליי: ביום שלישי בבוקר.

איתן גינזבורג: אוסמה סעדי צודק, מכיוון שהוא לא נכח בכל הדיונים, לא האירו לו בזרקור שמדובר בעוד הצעת חוק ממשלתית שמיזגו אותה להצעת החוק הזאת.

איתן גינזבורג: אני לא אגיד שנמנע ממנו, כי בהצעת החוק המשולבת היה נושא השחרורים, אבל לכאורה, מכיוון שהוא לא ידע שזה עולה, אז הוא לא הגיש הסתייגויות ביחס לנושאים הספציפיים, למרות שבאופן תיאורטי, הוא היה צריך לקרוא את כל הסעיף המשולב ואז להגיש הסתייגויות, ולא רק על סמך - - -

חמד עמאר: בנוסח שקיבלתם, קיבלתם את זה - - -

אוסאמה סעדי: לא היה בנוסח.

גור בליי: זה היה בנוסח.

נועה ברודסקי לוי: נכון שזה לא היה בסדר-היום, אבל בנוסח הוא היה.

איתן גינזבורג: אני רוצה להביע את מורת רוחי – אני לא יודע אם על דעת כל חברי הוועדה.

אסף פרידמן: אני לוקח אחריות על זה.

אסף פרידמן: אתה מסתכל על גור.

אסף פרידמן: זו תקלה שלי, שזה לא צורף, כי בסנהדרין כן צירפנו את זה, אני בדקתי את זה עכשיו.

אסף פרידמן: אבל כהודעה נפרדת, זו תקלה שלי ולא תקלה של הצוות המשפטי.

איתן גינזבורג: מאה אחוז.

איתן גינזבורג: אני אומר שאנחנו רוצים להביע את מורת רוחנו בהקשר הזה ולבקש – זה יותר חשוב מאשר מורת הרוח – להקפיד, בטח אם יש דברים כאלה, שרוצים לדון בשתי הצעות חוק שונות, גם אם מהותן דומה, בהקשר הזה ה-VC, אבל הן שונות, שני מספרים שונים, להעיר את תשומת לב חברי הוועדה.

איתן גינזבורג: הם לא צריכים לנחש מכיוון שהם לא נוכחים בכל דיוני הוועדה.

איתן גינזבורג: הם לא הייעוץ המשפטי, והם לא יושב-ראש הוועדה, שהוא נמצא בכל הדיונים.

איתן גינזבורג: חברי הוועדה נכנסים ויוצאים כי יש להם עוד מחויבויות.

איתן גינזבורג: חשוב להדגיש ששני הדברים עולים ושניהם נידונים, גם אם רוצים לאחד אותם להצעת חוק אחת.

איתן גינזבורג: אחרי שאמרתי את כל זה, אני אשמח להצביע על המיזוג והקדמת הדיון.

איתן גינזבורג: נעשה את זה בשתי הצעות נפרדות, כדי שתוכלו להצביע איך שתרצו.

איתן גינזבורג: מי בעד מיזוג הצעות החוק – ירים את ידו.

איתן גינזבורג: בעד המיזוג.

תהלה פרידמן: לא הבנתי, אתה אמרת דבר והיפוכו.

איתן גינזבורג: לא, לא אמרתי דבר והיפוכו.

תהלה פרידמן: בלבלת אותנו.

איתן גינזבורג: אמרתי שאני מביע את מורת הרוח על כך שזה לא צוין בסדר-היום.

תהלה פרידמן: למה בכל זאת למזג?

איתן גינזבורג: מכיוון שזה כן היה בדיונים.

איתן גינזבורג: זה כן היה - - -

יצחק פינדרוס: אני שואל אותך מבחינה פרקטית, איתן, בסופו של דבר הרי דנים בשחרורים האלה בתוך הכלא, כמו שהוא אומר – למה זה כזה דחוף?

יצחק פינדרוס: מה קרה?

איתן גינזבורג: הדחיפות – אני לא חושב שאנחנו צריכים לדון בדחיפות.

איתן גינזבורג: ועדת החוקה הצביעה - - -

יצחק פינדרוס: אתה עוצר אותו מלנהל דיון.

איתן גינזבורג: הדיון התקיים, פינדרוס.

איתן גינזבורג: הדיון התקיים.

גור בליי: דנו בזה שעות.

אוסאמה סעדי: זה לא נכון.

איתן גינזבורג: מה לא נכון, לא היה דיון?

אוסאמה סעדי: אני אומר - - - להגיש הסתייגויות.

גור בליי: אבל הייתה הזדמנות להגיש הסתייגות.

איתן גינזבורג: אבל היה דיון.

איתן גינזבורג: הדיון היה.

יצחק פינדרוס: אני לא מבין את הצורך, אמיתי אני אומר לך.

יצחק פינדרוס: אני לא מבין את הצורך.

יצחק פינדרוס: כאזרח, לא שאני מכיר.

יצחק פינדרוס: אני לא מבין את הצורך.

גור בליי: הצורך הוא בגלל שבשבת הקרובה פוקע ההסדר הנוכחי.

גור בליי: הצורך בדחיפות הוא בגלל שבשבת הקרובה פוקע ההסדר הזמני, ואם לא מאושר ההסדר הקבוע עד שבת, המשמעות היא שאת כל העצירים והאסירים צריך להביא באופן שגרתי לבית המשפט.

איתן גינזבורג: לא, זה ה-VC.

איתן גינזבורג: מה לגבי ועדת שחרורים?

איתן גינזבורג: על זה הוא שואל.

חמד עמאר: עכשיו איך מתנהלות ועדות שחרורים?

חמד עמאר: נכון שזה לא הדיון בוועדת חוקה, אבל עכשיו ועדת השחרורים מתנהלת בתוך הכלא.

חמד עמאר: בתוך הכלא מתנהלת ועדת שחרורים עכשיו.

אוסאמה סעדי: איתן, אתה יודע, ועדת שחרורים – אף פעם לא הוציאו אותם מחוץ לכלא.

גור בליי: מפנים את תשומת לבי לעוד דבר בהקשר הזה, שלפני ההצבעה ביום רביעי באתר של הוועדה הופיעו שתי הצעות החוק.

גור בליי: וזה היה גם בנוסח.

איתן גינזבורג: גור, אני מציע אל תתחפרו בזה כי ההתנהלות פה לא הייתה בסדר.

יצחק פינדרוס: בסדר גמור.

יצחק פינדרוס: אומר חבר כנסת לא יכולתי להגיש שום הסתייגות.

יצחק פינדרוס: זה נשמע הגיוני?

איתן גינזבורג: לא, אתה לוקח את זה למחוזות אחרים.

איתן גינזבורג: אני שואל שאלה אחרת – האם גם תוקפה של הצעת החוק או של התקש"ח שדן בוועדת השחרורים פג תוקף?

גור בליי: כן, כן.

גור בליי: הכול.

איתן גינזבורג: מתי, באותו יום?

גור בליי: בשבת.

איתן גינזבורג: זו הסיבה שצריך למזג אותן, מכיוון שאחרת הסיפור של ועדת השחרורים יתפוגג ביום שבת.

יצחק פינדרוס: אבל אם הוא צודק שבסופו של דבר זה בתוך הכלא ודנים, ואז הם לא צריכים את "הזום", אז למה - - -

אסף פרידמן: אבל היה דיון.

יצחק פינדרוס: איתן, לא הייתי אף פעם בכלא, אני לא יודע איך זה נראה מבפנים.

חמד עמאר: - - - ועדת השחרורים, הם מקיימים באופן פיזי.

יצחק פינדרוס: אם זה לא משהו שתוקע אנשים – אם כן, בסדר, אני אצביע.

נועה ברודסקי לוי: מה שהוסבר לנו, וזו גם הסיבה שהיה תקש"ח בהתחלה שלא אפשר בכלל לעשות בתקופה הראשונית דיונים בוועדות שחרורים בנוכחות, שחלק מהאולמות לא מאפשרים לפי תנאי התו הסגול לקיים בהם דיונים.

נועה ברודסקי לוי: אם לא עושים את זה ב-VC המשמעות תהיה שדוחים את הדיונים, כי אלו דיונים שאפשר לדחות.

נועה ברודסקי לוי: אז אני לא בטוחה שזה תורם לעניין.

נועה ברודסקי לוי: אני רק אדגיש, למרות שזה כבר להיכנס לתוך החוק, שיש שם הוראה שקובעת שדיון שנעשה ב-VC שבו הוחלט שלא לשחרר ולקצר את המאסר, ברגע שאפשר לקיים דיון בנוכחות, האסיר יכול לדרוש שיתקיים דיון נוסף.

אוסאמה סעדי: אנחנו נגד כל החוק הזה, אבל נעלה את זה.

איתן גינזבורג: יצחק, אתה קיבלת תשובה?

איתן גינזבורג: היא ענתה לך את התשובה הזאת?

נועה ברודסקי לוי: עוד הערה אחת, שנכנסה בתוך ההצעה בעקבות דרישה של האופוזיציה, של חבר הכנסת סגלוביץ' לדרוש שאת כל הדיונים שכן אפשר לעשות בנוכחות, ברגע שיש אולם שאפשר לעשות בו, כל הדיונים ייעשו בנוחות ולא ב-VC.

חמד עמאר: זה אומר שבבתי סוהר כשיש אפשרות לעשות את זה - - -

נועה ברודסקי לוי: כשיש אפשרות לעשות, הם חייבים לעשות את זה בנוכחות.

גור בליי: לעניין ועדות השחרורים.

נועה ברודסקי לוי: כן, לעניין ועדות שחרורים.

נועה ברודסקי לוי: אבל יש אולמות שלצערנו בינתיים – ויש הרבה לחץ של הוועדה שיכשירו את האולמות כמה שיותר מהר.

איתן גינזבורג: כלומר, אין בתוך בתי הסוהר אולמות מספיק גדולים כדי לעמוד בתו הסגול.

נועה ברודסקי לוי: יש כאלה שכן.

איתן גינזבורג: בחלק.

נועה ברודסקי לוי: חלקם כן, חלקם לא, וגם אלה שכן, חלקם נעשו בעקבות לחץ מאוד גדול שהפעילה הוועדה שישמישו את האולמות האלה, ויש דרישה של הוועדה שימשיכו לעשות ככל הניתן לגבי אולמות נוספים.

איתן גינזבורג: זה חוק שהוא הוראת שעה, הוא פג תוקף?

נועה ברודסקי לוי: כן, הוא הוראת שעה עד ה-30 ביוני.

נועה ברודסקי לוי: כמו חוק הסמכויות.

גור בליי: כמו חוק הקורונה הגדול, כמו חוק הסמכויות.

איתן גינזבורג: עד השנה הבאה.

איתן גינזבורג: אני מציע למזג את הצעות החוק.

איתן גינזבורג: מי בעד המיזוג – ירים את ידו.

איתן גינזבורג: מי נגד?

איתן גינזבורג: מי נמנע?

איתן גינזבורג: בעד – רוב

איתן גינזבורג: נמנעים – 2

איתן גינזבורג: הצעות החוק תמוזגנה.

איתן גינזבורג: אני מעלה להצבעה את ההצעה להקדמת הדיון בהצעת החוק הממוזגת לפני הקריאה השנייה והשלישית.

איתן גינזבורג: מי בעד?

איתן גינזבורג: בעד – 4

איתן גינזבורג: נמנעים – אין

איתן גינזבורג: ארבעה.

איתן גינזבורג: מי נגד?

איתן גינזבורג: שניים?

איתן גינזבורג: מי נמנע?

איתן גינזבורג: אין.

איתן גינזבורג: תודה רבה, ההצעה תוקדם, אני נועל את הישיבה.

איתן גינזבורג: תודה רבה לכולם.